Il-festa tal-Assunta – it-tlugħ tal-Madonna fis-sema tiġi ċċelebrata mhux biss bil-festa liturġika f’nhara u b’festi kbar fil-parroċċi, iżda anke minn programmi varjati li jtellgħu l-għaqdiet tan-nar. tvm.com.mt żar l-aħħar irtokki qabel l-Għaqda Mużikali Santa Marija ta’ Ħal Għaxaq tittanta tikser rekord nazzjonali tan-nar. Għad-disa’ sena infila l-Għaqda Mużikali Santa Marija ta’ Ħal Għaxaq se torganizza spettaklu ta’ nar sinkronizzat mal-mużika. Sena xogħol, li jixgħel is-sema għal kważi siegħa u nofs. Ix-xogħol fuq spettaklu bħal dan jibda l-għada tal-festa tas-sena ta’ qabel, bl-artiġġjani tan-nar, f’dan il-każ tim ta’ tnax, jibdew jaħsbu u jaraw kif se jtellgħu spettaklu ieħor. Ramon Caruana, jgħid li din is-sena hija waħda speċjali, għaliex l-Għaqda qed tittanta tikser ir-rekord nazzjonali tal-akbar ballun tan-nar. Jiżen 125 kilogramm u magħmul minn aktar minn mitt ballun żgħir pirotekniku. Sibna lid-dilettanti Għaxqin taħt xemx tiżreġ, fl-għelieqi tal-inħawi magħrufa bħala l-għolja ta’ Santu Kristu, jippreparaw in-nar li se jdawwal is-sema fuq Ħal Għaxaq għada filgħaxija lejlet il-festa ta’ Santa Marija. L-ispettaklu The Convoy, jinkludi wkoll blalen tan-nar, raġġieri, disinji u diversi tipi ta’ murtali tradizzjonali. Il-festa ta’ Santa Marija – it-tlugħ tal-Madonna fis-sema jumejn oħra tiġi ċċelebrata f’sebgħa parroċċi, sitta Malta u waħda f’Għawdex u timmarka l-aktar jum taċ-ċelebrazzjonijiet ta’ festa li jiġu ċċelebrati f’ġurnata waħda.